РЕПУБЛИКА СРБИЈА

НАРОДНА СКУПШТИНА

Одбор за културу и информисање

16 Број: 06-2/295-16

16. децембар 2016. године

Б е о г р а д

З А П И С Н И К

10. СЕДНИЦЕ ОДБОРА ЗА КУЛТУРУ И ИНФОРМИСАЊЕ

НАРОДНЕ СКУПШТИНЕ РЕПУБЛИКЕ СРБИЈЕ,

ОДРЖАНЕ 16. ДЕЦЕМБРА 2016. ГОДИНЕ

 Седница је почела у 15,00 часова.

 Седницом је председавала Маја Гојковић, председница Одбора.

 Седници су присуствовали: Јасмина Обрадовић, Станија Компировић, проф. др Марко Атлагић, мр Јадранка Јовановић, Снежана Богосављевић Бошковић, Снежана Пауновић, др Ана Стевановић, Наташа Михаиловић Вацић, Хаџи Милорад Стошић, чланови Одбора.

Седници су присуствовали: Драган Костић, Љупка Михајловска, Владимир Ђурић, Маја Виденовић и Предраг Јеленковић заменици чланова Одбора.

Седници нису присуствовали чланови Одбора: Мирко Крлић, Александар Југовић, Александра Белачић, Ђорђе Вукадиновић и Наташа Мићић, нити њихови заменици.

Поред чланова Одбора седници су присуствовали и кандидати за чланове Савета Регулаторног тела: проф. Др. Владимир Томашевић, Горан Петровић, Радоје Кујовић и Радослав Николић.

На предлог председавајуће, чланови Одбора су једногласно усвојили следећи:

Д н е в н и р е д:

1. **Разговор са предложеним кандидатима за члана Савета Регулаторног тела за електронске медије које предлаже овлашћени предлагач, универзитети акредитовани у Републици Србији, заједничким договором;**
2. **Разговор са предложеним кандидатима за члана Савета Регулаторног тела за електронске медије које предлаже овлашћени предлагач, удружења чији су циљеви остваривање слободе изражавања и заштита деце, заједничким договором.**

**ПРВА ТАЧКА - Разговор са предложеним кандидатима за члана Савета Регулаторног тела за електронске медије које предлаже овлашћени предлагач, универзитети акредитовани у Републици Србији, заједничким договором**

Председавајућа је на почетку свог излагања, подсетила да је сагласно члану 11. став 8. Закона о елекронским медијима, Одбор у обавези да обави јавни разговор са предложеним кандидатима за члана Савета Регулаторног тела за електронске медије. Додала је да су биографије и документација истих, достављени свим члановима, као и заменицима чланова Одбора, а затим је дала реч првом кандидату.

У дискусији су учествовали: Маја Гојковић, Маја Виденовић, др Ана Стевановић и Владимир Ђурић који су кандидатима за члана Савета Регулаторног тела за електронске медије постављали питања у вези са њиховим професионалним искуством, радом у струци, као и будућим радом у Савету Регулатора.

**Горан Петровић** јеодговарајући на питања чланова Одбора**,** истакао да је забуну у јавности изазвала неусклађености термина и значења појединих израза, садржаним у старом Закону о радиодифузији и важећем Закону о електронским медијима.

Указао је на чињеницу да је Извештај о политичким огласним порукама сачињен, као и да је уредно достављен Агенцији за борбу против корупције.

Нагласио је да терминолошка неусклађеност старог Закона о радиодифузији и важећег Закону о електронским медијима, доводи до тога да се поистовећују изрази као што су: мерење закупљеног времена и мерење политичког оглашавања

Подсетио је све присутне да је Закон о електронским медијима ступио на снагу 13.8.2014. године, а да је две године касније на снагу ступио Правилник о обавезама пружалаца медијских услуга током предизборне кампање, ступио на снагу 6.7.2016. године.

 Истакао је да без обзира што је Правилник био предмет јавне расправе, нико није анализирао које су то обавезе, Савета Регулатора у Закону о електронским медијима промењене у односу на стари Закон о радиодифузији, те да стога захтеви који су упућени Савету Регулатора, да ово тело достави Извештај о понашању емитера током изборне и предизборне кампање, нису законски основани.

Нагласио је да Закон о елекронским медијима у члану 47. прописује обавезу да је пружалац медијске услуге дужан да поштује забрану политичког оглашавања ван предизборне кампање, а у току предизборне кампање да регистрованим политичким странкама, коалицијама и кандидатима обезбеди заступљеност без дискриминације, али да међутим Законом нису прописане казнене одредбе, уколико би се ова одредба Закона прекршила.

**Владимир Томашевић** рекао је да су две кључне речи од значаја за рад у Савету Регулатора, савест и достојанство, као и да самосталност и независност у раду коју по Закону Савета Регулатора ужива, не имплицира могућност било каквог кршење Закона од стране овог органа.

**Горан Петровић** појаснио је члановима Одбора да решење о изрицању мере одузимања дозволе за емитовање, подлеже прописима којима се регулише општи управни поступак, што указује на чињеницу да би сваки пружалац медијске услуге коме је ова мера изричена од стране Савета Регулатора, а у међувремену је добио спор пред управним судом, имао могућност да тужи Регулатор за накнаду штете.

Председавајућа је закључила расправу у вези са овом тачком Дневног реда.

Председавајућа је ставила на гласање предлог да се за известиоца Одбора на седници Народне скупштине одреди проф. др. Марка Атлагића, члан Одбора.

Одбор је већином гласова, одредио проф. др. Марка Атлагића, за известиоца Одбора на седници Народне скупштине.

Председавајућа је ставила на гласање предлог да се Народној скупштини предложи, да у складу са чланом 167. Пословника, Одлука о избору члана Савета Регулаторног тела за електронске медије, који се бира на предлог овлашћеног предлагача, универзитети акредитовани у Републици Србији, заједничким договором, донесе по хитном поступку.

Одбор је са 8 гласова за, 1 гласом против и 3 уздржана, прихватио да се Народној скупштини предложи, да у складу са чланом 167. Пословника Одлука о избору члана Савета Регулаторног тела за електронске медије који се бира на предлог овлашћеног предлагача, универзитети акредитовани у Републици Србији, заједничким договором, донесе по хитном поступку.

**ДРУГА ТАЧКА - Разговор са предложеним кандидатима за члана Савета Регулаторног тела за електронске медије које предлаже овлашћени предлагач, удружења чији су циљеви остваривање слободе изражавања и заштита деце, заједничким договором**

У дискусији су учествовали: Маја Гојковић, Снежана Пауновић, др Ана Стевановић, Љупка Михајловска и Наташа Михаиловић Вацић који су кандидатима за члана Савета Регулаторног тела за електронске медије постављали питања у вези са њиховим професионалним искуством, радом у струци, као и будућим радом у Савету Регулатора.

**Радоје Кујовић** је на почетку свог излагања,каопосебно значајним за свој будући рад у Савету Регулатора, издвојио свој вишедеценијски рад у удружењима особа са инвалидитетом, која су његову кандидатуру и подржала у великом броју.

Нагласио је да ће се уколико буде изабран за члана Савета Регулатора, залагати за то да се овим категоријама омогући лакше праћење медијских садржаја путем знаковног језика или путем титла.

**Радослав Николић** изразио је своје лично незадовољство због непримерених програмских садржаја, који се првенствено емитују путем „ријалити програма“.

Напоменуо је да је оваквих „ријалити програма“ све више у програмским садржајима пружаоца медијских услуга, што посебно треба да забрињава јавност имајући у виду да ове програме прати и млађа популација друштва.

**Радоје Кујовић** изразио је задовољство што је својим учешћем и залагањем помогао да се особама са инвалидитетом, пре свега глувима и наглувима, омогући лакше праћење програма јавних сервиса. Покретање вести за глуве на знаковном језику, прилагођавање емитовања изборног програма, као и вести у вандредним околностима поплава, на јавном сервису и неким комерцијалним телевизијама овим категоријама, сматра напредовањем ка циљу потпуно равноправног укључивања особа са инвалидитетом у наше друштво.

Као један од најважнијих реализованих пројеката, истакао је пројекат промовисања Закона о употреби знаковног језика од стране Савеза глувих и наглувих у сарадњи са другим удржењима. Нагласио је да је овај пројекат обухватио преко тридесет градова у Србији и тиме значајно допринео да се Закона о употреби знаковног језика изгласа у Народној скупштини, априла 2015. године.

Напоменуо је да је удружење, чији је секретар, организовало петнаест школа обука за знаковни језик, као и да захваљујући реализованим пројектима, у Србији тренутно постоји осамдесет тумача знаковног језика и преко две стотине преводилаца, који су распоређени у четрдесет пет канцеларија широм Србије.

Истакао је да се тренутно ради на пројекту обучавања „чујеће“ деце, узраста четвртог и петог разреда, у комуникацији са глувом и наглувом децом у Основној школи „Краљ Петар Први“.

 Своје излагање завршио је констатацијом да члановима Одбора може доставити и комплетан списак реализованих пројеката на којима је учествовао.

**Радослав Николић** јеу свом излагању указао наедукативне програме на чијим је реализацијама радио као што су: бројна такмичења у природним и друштвеним наукама за децу школског узраста, затим пројекат развоја радио аматеризма који се показао веома корисним и значајним, нарочито у вандредним ситуацијама, као и пројекат компјутерског описмењавања.

Рекао је да ће се, уколико буде изабран за члана Савета Регулатора, залагати за увођење додатне нормативне регулативе у области остваривања слободе изражавања и заштита деце, као да ће се трудити да пружаоци медијских услуга повећају удео едукативних садржаја за децу и омладину у укупном програму.

Председавајућа је закључила расправу у вези са овом тачком Дневног реда.

Председавајућа је ставила на гласање предлог да се за известиоца Одбора на седници Народне скупштине одреди Снежана Пауновић, члан Одбора.

Одбор је већином гласова, одредио Снежану Пауновић, за известиоца Одбора на седници Народне скупштине.

Председавајућа је ставила на гласање предлог да се Народној скупштини предложи, да у складу са чланом 167. Пословника, Одлука о избору члана Савета Регулаторног тела за електронске медије, који се бира на предлог овлашћеног предлагача, удружења чији су циљеви остваривање слободе изражавања и заштита деце, заједничким договором, донесе по хитном поступку.

Одбор је са 9 гласова за и 3 гласа против, прихватио да се Народној скупштини предложи, да у складу са чланом 167. Пословника Одлука о избору члана Савета Регулаторног тела за електронске медије, који се бира на предлог овлашћеног предлагача, удружења чији су циљеви остваривање слободе изражавања и заштита деце, заједничким договором, донесе по хитном поступку

Седница је завршена у 17,00 часова.

 СЕКРЕТАР ПРЕДСЕДНИК

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Дана Гак Маја Гојковић